שיחות ישראל–סוריה (2008)

שיחות ישראל–סוריה במטרה להשיג שלום בין המדינות, החלו בפברואר 2008 כמגעים עקיפים בתיווך טורקיה, והמשיכו כשיחות בלתי ישירות באנקרה בחסות טורקית החל מ-19 במאי 2008. ב-21 במאי 2008 פורסם לראשונה על קיום השיחות, בהודעה שיצאה במקביל בירושלים, בדמשק ובאנקרה, נאמר: "ישראל וסוריה החלו בשיחות שלום בלתי ישירות בחסות טורקיה. הצדדים הצהירו על כוונתם לנהל את השיחות בתום לב ובפתיחות, ולקיים דיאלוג רציני ורציף, על מנת להגיע לשלום מקיף בהתאם למסגרת שנקבעה בוועידת מדריד". נשיא סוריה סירב להפגש או ללחוץ את ידו של ראש ממשלת ישראל אהוד אולמרט בעת ששניהם השתתפו בוועידת מדינות הים התיכון בפריז ב-13 ביולי 2008, ובמצעד יום הבסטיליה למחרת. אסד העדיף כנראה לדחות את השיחות הישירות לשנת 2009 - רק לאחר סיום כהונתו של נשיא ארצות הברית ג'ורג' בוש, ובכל זאת - סבב רביעי של שיחות בלתי-ישירות התקיים בסוף יולי, ושני סבבים נוספים כבר תוכננו לאחר מכן. מספר שעות לאחר סיום סבב השיחות הרביעי, הודיע אולמרט על פרישתו, ובנאומו אמר: "אנחנו קרובים יותר מתמיד להבנות מוצקות שעשויות להוות בסיס להסכמים בשני צירי ההדברות - הפלסטיני והסורי", אך בסוריה חששו מהמשך השיחות לאור התפטרות אולמרט. ניסיון נוסף של אולמרט כראש ממשלת מעבר לחדש את השיחות - עורר ויכוח ציבורי בישראל. היחסים בין ישראל לסוריה עד שנת 2008 היו מתוחים, לאחר מספר אירועים: ועידת שפרדסטאון בשנת 2000 בין ראש ממשלת ישראל אהוד ברק לבין שר החוץ הסורי פארוק א-שרע - הגיעה למבוי סתום, ובהמשך נכשלו ניסיונות שונים לחדש את המשא ומתן. בשנת 2003 הפציצה ישראל בסיסי אימון של הג'יהאד האיסלמי בסמוך לדמשק, בתגובה על פיגוע של הג'יהאד במסעדת "מקסים" בחיפה. במהלך מלחמת לבנון השנייה בשנת 2006 ולאחריה הועבר סיוע צבאי רב דרך סוריה לארגון החזבאללה בלבנון. שיירות אספקה שהותקפו על גבול סוריה-לבנון הביאו למותם של אזרחים וחיילים סורים. יולי 2007 - ידיעות על ברית אסטרטגית-צבאית בין סוריה לבין איראן. איראן תממן ציוד צבאי רב לסוריה. תקיפת חיל האוויר הישראלי בסוריה בספטמבר 2007. המבנה שהותקף היה כור גרעיני המסוגל לייצר פלוטוניום, שהוקם בשיתוף פעולה עם קוריאה הצפונית. ישראל לקחה אחריות רשמית על הפעולה רק במרץ 2018. חיסול בכיר חזבאללה עימאד מורנייה בדמשק ב-12 בפברואר 2008 - פעולה שיוחסה לישראל (לשכת ראש הממשלה הכחישה). במקביל, השמיע נשיא סוריה בשאר אל-אסד, החל משנת 2003, הצהרות על כוונתו לחדש את המשא ומתן עם ישראל. גישושים אלו לא נתקלו בתגובה אוהדת, ונראה כי אריאל שרון - ראש ממשלת ישראל עד 2006 - לא היה מעוניין לדון על עתידה של רמת הגולן במשא ומתן עם המשטר הסורי. סיבה נוספת שכנראה גרמה לרתיעה הישראלית ממגע עם אסד הייתה תמיכת סוריה בטרור, ומפקדותיהם של ארגוני טרור רבים הפועלים מדמשק. אסד מצא את עצמו במצב חמור מול ארצות הברית ומדינות מערביות נוספות בעקבות מלחמת המפרץ השנייה. נטען כי המשטר הסורי סייע לסדאם חוסיין להחביא את הנשק להשמדה המונית שנחשד כי היה ברשותו. רצח רפיק אל-חרירי, ראש ממשלת לבנון לשעבר, והחשדות כי המשטר הסורי הוא שאחראי לרצח, הביאו למשבר נוסף ביחסה של מדינות המערב אל המשטר הסורי. הדעה המקובלת היא, שמגעים חשאיים התקיימו החל מביקור ראש הממשלה אהוד אולמרט בטורקיה בפברואר 2008. ההערכה היא, שאולמרט סיכם עם עמיתו הטורקי רג'פ טאיפ ארדואן, שטורקיה תתווך בין שתי המדינות. מאז נסעו ראש הסגל במשרד ראש הממשלה ד"ר יורם טורבוביץ' והיועץ המדיני שלום תורג'מן מספר פעמים לטורקיה. ארצות הברית הייתה אף היא בסוד העניינים, אך כנראה לא נטלה חלק פעיל בהם. ייתכן והכל התחיל הרבה יותר מוקדם - בינואר 2004, כאשר נשיא סוריה הגיע לביקור היסטורי באנקרה. אסד כנראה הציע לראש ממשלת טורקיה, לפנות לישראל כדי לחדש את התהליך המדיני בין סוריה לבין ישראל. ב-24 באפריל 2008 הודיע נשיא סוריה בשאר אל-אסד שאולמרט הביע נכונות לנסיגה מרמת הגולן. אולמרט, ששהה באותו זמן בחופשה בצימר ברמת הגולן - לא הכחיש טענה זו. הנושא פורסם לראשונה ב-21 במאי 2008 - בתום סבב השיחות הראשון. סבב חמישי תוכנן ל-8 בספטמבר 2008, אך נשיא סוריה החליט לדחות את השיחות עקב המצב הפוליטי הבלתי ברור בישראל, ומכיוון שעדיין לא ברור מי יעמוד בראש המשלחת הישראלית, לאחר סיום תפקידו של ראש הסגל במשרד ראש הממשלה, יורם טורבוביץ'. לאחר שיושבת ראש "קדימה" ציפי לבני לא הצליחה להקים ממשלה חדשה, ולאחר שנקבע שהבחירות לכנסת השמונה עשרה יוקדמו - פורסם, שאהוד אולמרט שלח מסר לסוריה, על פיו ניתן לחדש את השיחות בתיווך טורקי. ניסיון זה עורר ויכוח ציבורי בישראל, האם ממשלת מעבר רשאית לנהל מהלך מכריע כזה, או לא. מעט מאוד מתפרסם בנושא: אסד הצהיר שהוא מעדיף לדחות את השיחות הישירות לאחר סיום כהונתו של נשיא ארצות הברית בוש. נשיא סוריה סירב להפגש או ללחוץ את ידו של ראש ממשלת ישראל אולמרט בפריז ב-13–14 ביולי 2008. המועמד לנשיאות ארצות הברית, ברק אובמה רמז בביקורו בישראל ב-23 ביולי 2008, שאם ייבחר לנשיאות ארצות הברית, ייתן את חסותו למשא ומתן בין ישראל לבין סוריה. המשא ומתן היה חשאי, ורוב הפרטים אינם ידועים. להלן קטעי מידע שהגיעו לידיעת התקשורת. בשיחות הקודמות בשנת 2000 בשפרדסטאון, הסכימה ישראל למסור את רמת הגולן לסוריה, אולם השיחות הגיעו למבוי סתום, קרוב לוודאי עקב מחלוקת על המיקום המדויק של הגבול בין שתי המדינות. ישראל עמדה על הגבול הבינלאומי המנדטורי, ואילו סוריה עמדה על "קו הארבעה ביוני" (4 ביוני 1967, היום האחרון לפני פרוץ מלחמת ששת הימים). קו זה כלל את מובלעת אל חמה, תל עזזיאת ורכס הבניאס ממערב לקו הירוק, עליהם שבו והשתלטו הסורים בראשית שנות ה-50 למרות הגדרתם כאזורים מפורזים בהסכמי שביתת הנשק בתום מלחמת העצמאות. המחלוקת נותרה על רצועה ברוחב 10 מטר של החוף המזרחי של הכנרת ורצועה ברוחב של 50 מטר ממזרח לנהר הירדן. שר החוץ הסורי וליד אל-מועלם הצהיר ב-21 במאי, מיד לאחר פרסום הידיעה על השיחות, כי ישראל התחייבה כבר לנסיגה מלאה מרמת הגולן. ישראל הכחישה. על פי מקורות טורקיים, בסוף הסבב השלישי של השיחות (1 ביולי 2008), הוחלט, שבשלב השיחות הישירות ידונו בין היתר גם ב"רישום קו ה-4 ביוני 1967". אפשר להבין מכך, שזו הפעם הראשונה שסוריה מקבלת את הטענה הישראלית, שמיקומו המדויק של קו ה-4 ביוני איננו ברור כיום. על פי אסד, אם היה מושג הסכם שלום, היו אמורים להיות "יחסים רגילים" בין סוריה לבין ישראל, כולל החלפת שגרירים, אך הוא סירב להשתמש במילה "נורמליזציה". שגריר סוריה בארצות הברית עימאד מוסטפא, שהיה נחשב מקורב לאסד, הגדיר את היחסים העתידיים כ"שלום הוגן ובר-קיימא". כחלק מהסכם השלום, דרשה ישראל מסוריה שתפסיק את שיתוף הפעולה הצבאי והאסטרטגי עם אויבותיה של ישראל - איראן וחזבאללה, ועל כן הברית בין סוריה לבין איראן הייתה אמורה להיות אחד הנושאים במשא ומתן. נשיא איראן מחמוד אחמדינז'אד נדהם וכעס על המגעים החשאיים בין סוריה ובין ישראל, אולם נשיא סוריה מיהר להרגיע אותו, שיחסי איראן-סוריה לא ייפגעו, ואף ביקר באיראן בתחילת אוגוסט 2008. על פי הערכת אמ"ן נכון למאי 2008, סוריה לא התכוונה לשנות את יחסה לאיראן. ב-20 במאי 2008, יום לפני פרסום הידיעה הראשונה על קיום השיחות, התקשר ראש הממשלה אולמרט אל נדיה כהן, אלמנתו של המרגל הישראלי אלי כהן, רמז לה על השיחות והבטיח שלא ישכח לדרוש את העלאת עצמותיו של אלי כהן לישראל. ביקורת בישראל נשמעה בעיקר מהצד הימני של המפה הפוליטת - על הנכונות למסור את רמת הגולן לסוריה, וטענות, שמהלך זה נועד לחלץ את ראש הממשלה אולמרט מפרשת טלנסקי. מהצד השני של המפה הפוליטית - פרופ' יחזקאל דרור מחברי ועדת וינוגרד רואה ביוזמות השלום של אולמרט עם סוריה ועם הפלסטינים כ-"תמרונים שטחיים, אם לא ספין מוחלט". קיימת השערה, שמניעיו האמיתיים של נשיא סוריה אסד לקיים את השיחות ולפרסם אותן - אף הם אינם טהורים; ייתכן ויש קשר לניסיונות של סוריה לצאת מהבידוד המדיני בעקבות רצח רפיק אל-חרירי. תימוכין להשערה זו אפשר אולי למצוא, בהצהרתו של אסד שצריך לדחות את השיחות לשנת 2009, הצהרה שניתנה רק לאחר שאסד כבר קיבל הזמנה רשמית לבקר בפריז. ביקורת נשמעה גם מנשיא איראן מחמוד אחמדינז'אד, אולם הקשר בין המדינות כנראה לא נפגע, ונשיא סוריה אף ביקר באיראן בתחילת אוגוסט 2008. ועידת מדריד אייל זיסר, ארוכה הדרך לשלום עם סוריה (בתוך: עדכן אסטרטגי, אוקטובר 2008) רוני סופר, פריצת דרך: שליחי אולמרט ואסד נפגשים בטורקיה, באתר ynet, 21 במאי 2008 רוני סופר, אולמרט ואסד במרחק נגיעה בשאנז אליזה, באתר ynet, 14 ביולי 2008 סוכנויות הידיעות, אסד: לא יהיה משא ומתן ישיר כל עוד בוש בבית הלבן, באתר ynet, 8 ביולי 2008 רויטרס, סבב שיחות ישראלי-סורי נוסף נגמר בטורקיה, באתר ynet, 30 ביולי 2008 נאום אולמרט המלא: הגיע הרגע לקבל החלטה, באתר ynet, 30 ביולי 2008 רויטרס, סוריה: הודעת אולמרט עלולה להשפיע על המשא ומתן, באתר ynet, 31 ביולי 2008 רוני סופר, המשך המשא ומתן עם סוריה: ש"ס נגד, העבודה בעד, באתר ynet, 2 בנובמבר 2008 רוני סופר, דיווח: אסד יקבל נשק מטהרן ולא ידבר עם ישראל, באתר ynet, 22 ביולי 2007 גידו רן, מה נשתנה: סוריה וישראל - הכל דיבורים, באתר ynet, 24 באפריל 2008 רוני סופר, "אין שום סיבה שבעולם לדיאלוג עם הסורים", באתר ynet, 18 בדצמבר 2006 רועי נחמיאס, מושיט יד לאולמרט ואחמדי-נג'אד, באתר ynet, 21 ביולי 2007 רויטרס, ארצות הברית: ישראל עדכנה אותנו בשיחות עם סוריה, באתר ynet, 21 במאי 2008 עקיבא אלדר, מסלול עוקף בוש, באתר הארץ, 23 במאי 2008 רועי נחמיאס, נשיא סוריה מאשר: אולמרט הביע נכונות לנסיגה, באתר ynet, 24 באפריל 2008 רוני סופר, תוך כשבועיים יתחיל המשא ומתן עם סוריה, באתר ynet, 21 במאי 2008 ברק רביד וצבי בראל, ישראל לסוריה: המשא ומתן יימשך גם אם תתחלף הממשלה, באתר הארץ, 16 ביוני 2008 רוני סופר, החל סבב שיחות שני עם סוריה - בתיווך טורקי, באתר ynet, 15 ביוני 2008 רוני סופר, תם סבב שיחות עם סוריה: הוסכם להיפגש שוב, באתר ynet, 16 ביוני 2008 AP, שר החוץ הטורקי: ישראל וסוריה מרוצות מהשיחות, באתר ynet, 17 ביוני 2008 יואב שטרן, משא ומתן ישיר בין ישראל לסוריה יתחיל בקרוב, באתר הארץ, 2 ביולי 2008 רוני סופר, אולמרט לאבו מאזן: אשחרר עבורך אסירים, באתר ynet, 13 ביולי 2008 רוני סופר, "רה"מ העביר מסר לאסד דרך ר"מ טורקיה בפריז", באתר ynet, 13 ביולי 2008 רוני סופר, פריז: לבני נאמה, השר הסורי יצא מהאולם, באתר ynet, 13 ביולי 2008 אילאיל שחר, ‏סבב שיחות נוסף עם סוריה נפתח באופטימיות, באתר גלי צה"ל, 29 ביולי 2008 גלי צה"ל און-ליין "שיחות ישראל-סוריה יתחדשו ביום שני", באתר גלי צה"ל, 3 בספטמבר 2008 רועי נחמיאס, דיווח: אסד הודיע על הקפאת השיחות עם ישראל, באתר ynet, 4 בספטמבר 2008 אביעד גליקמן, מזוז: אין מניעה להמשיך במשא ומתן עם סוריה, באתר ynet, 2 בנובמבר 2008 אילאיל שחר, הלל לוריא-כהן ואנה בורד, אובמה רומז: אסייע במשא ומתן מול סוריה, באתר גלי צה"ל, 23 ביולי 2008 יהונתן ובר, כל הדרך לחומוס בדמשק: היסטוריה של מגעים, באתר ynet, 21 במאי 2008 כתבי ynet וסוכנויות הידיעות, שר החוץ הסורי: ישראל התחייבה בטורקיה לנסיגה, באתר ynet, 21 במאי 2008 סוכנויות הידיעות, אסד: ניתן להשיג שלום בתוך חצי שנה עד שנתיים, באתר ynet, 14 ביולי 2008 השגריר הסורי מושיט יד לישראל בראיון מוקלט, באתר ynet, 28 ביולי 2008 רועי נחמיאס, אחמדי-נג'אד זועם על המגעים בין סוריה לישראל, באתר ynet, 23 במאי 2008 רויטרס, אסד: נשמור על יחסים נורמליים עם איראן, באתר ynet, 23 במאי 2008 דודי כהן, אסד באיראן: לכל מדינה יש זכות לגרעין, באתר ynet, 3 באוגוסט 2008 Roni Sofer‎, ‎Olmert phones Nadia Cohen: We will not forget Eli‎ - ‎ynetnews,‎ May 21, 2008 אמנון מרנדה, נתניהו: לאולמרט אין מנדט לקיים משא ומתן, באתר ynet, 22 במאי 2008 אמנון מרנדה, אלדד לא מוותר: לחקור אולמרט בחשד לבגידה, באתר ynet, 26 במאי 2008 רועי מנדל, פרופ' דרור: מדהים שאולמרט לא התפטר, באתר ynet, 3 ביולי 2008 רועי נחמיאס, "הסוכריה לאסד - ביטול בית הדין לרצח חרירי", באתר ynet, 15 ביוני 2008